સામાન્ય નાગરિકોના નળ, ગટર, પાણીની પ્રશ્નોના નિરાકરણ માટે પ્રજાના ચૂંટાયેલા પ્રતિનિધિઓ હોય છે. કમનસીબે બહુ ઓછા કોર્પોરેટરો નળ, ગટર, પાણી એટલે કે ‘નગર’ની ચિંતા કરે છે. મોટા ભાગના તો એક અથવા બીજા નેતા કે વગદાર વ્યક્તિ કે વગદાર સંસ્થાની ‘ગુડ બુક’માં રહેવા જ સતત મથ્યા કરે છે. આવા કહેવાતા મોટા લોકોનાં કામને ચપટી વગાડતાંની સાથે કરવા આપણા ચૂંટાયેલા પ્રતિનિધિઓ હાંફળા-ફાંફળા થઈને દોડતા રહે છે. કોર્પોરેશનમાં સર્વોચ્ચ લેખાતી સ્ટેન્ડિંગ કમિટીના તાકીદના એજન્ડામાં શહેરીજનોને કનડતી કોઈ સમસ્યાને લગતી દરખાસ્ત તો છેલ્લાં કેટલાંય વર્ષથી જોવા જ મળતી નથી. તાકીદનાં કામોમાં સ્ટેન્ડિંગ કમિટીના સભ્યો ‘ટોકન’ કામોનો વરસાદ વરસાવે છે. ફલાણી-ઢીંકણી સંસ્થાને ટોકન ચાર્જથી સફાઈ, પીવાના પાણીનાં ટેન્કર, મોબાઈલ ટોઈલેટ વાન, મેદાન, મ્યુનિ. પ્લોટ, સાઈનેઝ બોર્ડ, હોલ વગેરે ફાળવવાની દરખાસ્તોના ઢગલેઢગલા ખડકાય છે. ગઈ તા. ૭ જાન્યુઆરીએ મળેલી નવી ટર્મની પહેલી સ્ટેન્ડિંગ કમિટીના તાકીદના એજન્ડાની કુલ ૨૭ પૈકી ૨૫ દરખાસ્તો તો ‘ટોકન’ કામોની હતી! હવે સામાન્ય અમદાવાદીઓએ જ કોર્પોરેટરોની ભૂમિકા વિશે શાનમાં સમજી લેવાનું રહે છે.